《咏竹二首》
宋代·袁燮

野性与俗违，澹然都无营。
窗前水苍玉，未能独忘情。
对之三伏水，爽气高秋横。
数竿亦已好，况此繁阴成。
水虚洞无物，节劲老更清。
霜雪自凌厉，柯叶长敷荣。
物意有相合，人心原自明。
僻居寡朋侪，命汝为友生。
虽无切磋语，而有清越声。
入耳久亦佳，此意不可名。

作者简介：（1144—1224）庆元府鄞县人，字和叔，号絜斋。师事陆九渊。孝宗淳熙八年进士。调江阴尉。浙西大饥，前往赈恤有方。宁宗即位，为太学正。庆元党禁起，以论去。召为都官郎官，迁司封郎官、国子祭酒。后为礼部侍郎。与丞相史弥远争议和事，被劾罢。起知温州，进直学士。卒谥正献。有《絜斋集》、《絜斋家塾书钞》等。